Priekšlikums PADOMES LĒMUMS, ar ko Dānijai atļauj ieviest īpašu pasākumu, atkāpjoties no Padomes Direktīvas 2006/112/EK 75. panta /* COM/2012/0185 final - 2012/0093 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Saskaņā ar 395. pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu[1] (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas noteikumiem, nolūkā vienkāršot pievienotās vērtības nodokļa (PVN) iekasēšanas procedūru vai nepieļaut noteiktu veidu nodokļu nemaksāšanu vai izvairīšanos no nodokļu maksāšanas. Vēstulē, kas Komisijā reģistrēta 2011. gada 5. septembrī, Dānija lūdza atļauju piemērot pasākumu, atkāpjoties no PVN direktīvas 75. panta. Saskaņā ar PVN direktīvas 395. panta 2. punktu Komisija 2012. gada 14. marta vēstulē informēja pārējās dalībvalstis par Dānijas lūgumu. Komisija 2012. gada 15. marta vēstulē informēja Dāniju, ka tās rīcībā ir visa informācija, kas vajadzīga lūguma izvērtēšanai turpmāk izklāstītajā veidā. Pašlaik Dānija piemēro apturēšanas klauzulu saskaņā ar PVN direktīvas 176. pantu attiecībā uz PVN atskaitījumu par vieglā kravas automobiļa, kura atļautais maksimālais svars nepārsniedz trīs tonnas, pirkuma un ekspluatācijas izmaksām. Turpmāk izklāstīti šīs klauzulas nozīmīgākie noteikumi. Uzņēmumam, kurš reģistrē šādu vieglo kravas automobili izmantošanai tikai saimnieciskās darbības vajadzībām, ir tiesības pilnībā atskaitīt PVN par transportlīdzekļa pirkuma un ekspluatācijas izmaksām. Taču uzņēmumam, kurš reģistrē šādu vieglo kravas automobili izmantošanai gan saimnieciskās darbības, gan personīgām vajadzībām, nav tiesību atskaitīt VAT par pirkuma izmaksām, bet tas var pilnībā atskaitīt VAT par transportlīdzekļa ekspluatācijas izmaksām. Ja vieglais kravas automobilis, kurš ir reģistrēts izmantošanai tikai saimnieciskās darbības vajadzībām, pēc tam tiek lietots privātām vajadzībām, pat ja tas notiek tikai vienreiz, nodokļa maksātājs pilnībā zaudē tiesības atskaitīt PVN par pirkuma izmaksām. Šī sistēma var būt sarežģīti un dārgi administrējama gan nodokļa maksātājam, gan nodokļu administrācijai, un tādēļ Dānija ir lūgusi atkāpi, kas ļautu piemērot vienkāršotu procedūru. Saskaņā ar atkāpes noteikumiem Dānija ieviestu īpašu pasākumu, kas piemērojams vieglajiem kravas automobiļiem, kuru atļautais maksimālais svars nepārsniedz trīs tonnas. Saskaņā ar šo īpašo pasākumu nodokļa maksātājs var reģistrēt transportlīdzekli izmantošanai tikai saimnieciskās darbības vajadzībām un pilnībā atskaitīt PVN par transportlīdzekļa pirkuma un ekspluatācijas izmaksām, kā tas ir paredzēts saskaņā ar pašreizējo apturēšanas klauzulu. Tomēr, ja nodokļa maksātājs izmantotu transportlīdzekli privātām vajadzībām, viņš vairs nezaudētu atskaitīšanas tiesības par transportlīdzekļa pirkuma izmaksām, bet tā vietā viņam būtu tiesības aprēķināt nodokli par privāto lietojumu uz vienotas likmes pamata par laiku līdz divdesmit dienām katrā kalendārajā gadā (sistēma "maksa par dienām"). Dānijas iestādes, pamatojoties uz pilno izmaksu aprēķināšanas modeli un izmantojot valsts statistikas datus, ir novērtējušas, ka maksa par dienu ir DKK 40, un tā sedz tikai PVN. Līdzīgs maksājums saskaņā ar atsevišķu valsts regulējumu būs nepieciešams, lai segtu ienākuma nodokli par uzņēmuma automobiļa atsavināšanu un piemaksu ikgadējam transportlīdzekļa ekspluatācijas nodoklim. Ja nodokļa maksātājs izmantotu transportlīdzekli vairāk nekā divdesmit dienas kalendārajā gadā, tad tiktu piemērota pašreizējā apturēšanas klauzula, un nodokļa maksātājs pilnībā zaudētu tiesības uz atskaitījumu par transportlīdzekļa pirkuma izmaksām. Dānijas nodokļu iestādes izveidos elektronisku sistēmu, ar kuras palīdzību nodokļa maksātāji varēs samaksāt šo dienas summu tiešsaistē. Dānijas iestādes uzskata, ka jaunais pasākums ļauj nodokļa maksātājiem izmantot vienkāršotus līdzekļus savu uzskaites pienākumu veikšanai (maksājot tiešsaistē ar sistēmas "maksa par dienām" palīdzību, nevis atmaksājot visu PVN, kurš sākotnēji pieprasīts par vieglā kravas automobiļa pirkšanu) un nodokļu iestādēm iekasēt nodokli. Ar pasākumu netiek paplašināta apturēšanas klauzula, un tas padara Dānijas sistēmu saskaņotāku ar vispārējiem PVN noteikumiem. Nodokļa maksātājs joprojām varētu reģistrēt savus vieglos kravas automobiļus gan izmantošanai saimnieciskajā darbībā, gan privātam lietojumam, kā arī izmantot pašreizējo sistēmu, ja tas atbilst viņu situācijai. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās un neatkarīgu ekspertu atzinums nebija vajadzīgs. 3. PRIEKŠLIKUMA JURIDISKIE ASPEKTI Ar šo lēmumu Dānijai atļauj ieviest īpašu pasākumu, atkāpjoties no PVN direktīvas attiecībā uz PVN uzskaiti par noteiktu transportlīdzekļu privātu lietojumu. Šis lēmums ir pamatots ar PVN direktīvas 395. pantu. Šis lēmums attiecas uz atļauju, kas piešķirta dalībvalstij pēc tās lūguma, un nerada nekādas saistības. Ņemot vērā stingro laika un darbības jomas ierobežojumu, īpašais pasākums šķiet proporcionāls izvirzītajam mērķim. Saskaņā ar PVN direktīvas 395. pantu atkāpe no kopējiem PVN noteikumiem iespējama tikai ar Padomes vienprātīgu lēmumu pēc Komisijas priekšlikuma. Padomes lēmums ir vispiemērotākais tiesību akts, jo to var adresēt atsevišķai dalībvalstij. 4. IETEKME UZ BUDŽETU Priekšlikumam nav negatīvas ietekmes uz Eiropas Savienības budžetu. 5. IZVĒLES ELEMENTI Priekšlikumā ir iekļauta turpināmības klauzula. 2012/0093 (NLE) Priekšlikums PADOMES LĒMUMS, ar ko Dānijai atļauj ieviest īpašu pasākumu, atkāpjoties no Padomes Direktīvas 2006/112/EK 75. panta (Autentisks ir tikai teksts dāņu valodā) EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[2] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Vēstulē, kas 2011. gada 5. septembrī reģistrēta Komisijā, Dānija lūdza atļauju piemērot pasākumu, atkāpjoties no Direktīvas 2006/112/EK noteikumiem par tiesībām atskaitīt priekšnodokli. (2) Komisija saskaņā ar Direktīvas 2006/112/EK 395. panta 2. punktu 2012. gada 14. marta vēstulē informēja pārējās dalībvalstis par Dānijas lūgumu. Komisija 2012. gada 15. marta vēstulē paziņoja Dānijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu. (3) Pašlaik saskaņā ar Direktīvas 2006/112/EK 176. pantu, ja vieglais kravas automobilis, kura atļautais maksimālais svars nepārsniedz trīs tonnas, tiek reģistrēts Dānijas iestādēs izmantošanai tikai saimnieciskās darbības vajadzībām, nodokļa maksātājam ir tiesības pilnībā atskaitīt priekšnodokli par transportlīdzekļa pirkuma un ekspluatācijas izmaksām. Ja šāds transportlīdzeklis pēc tam tiek izmantots privātām vajadzībām, nodokļa maksātājs zaudē tiesības atskaitīt PVN par transportlīdzekļa pirkuma izmaksām. (4) Tā kā šī sistēma uzliek lielu slogu gan nodokļa maksātājam, gan nodokļu administrācijai, Dānijas iestādes lūdza atļauju piemērot īpašu pasākumu, atkāpjoties no Direktīvas 2006/112/EK 75. panta. Šis pasākums ļauj nodokļa maksātājiem, kas ir reģistrējuši transportlīdzekli izmantošanai tikai saimnieciskās darbības vajadzībām, izmantot transportlīdzekli ar saimniecisko darbību nesaistītām vajadzībām un saskaņā ar Direktīvas 2006/112/EK 75. pantu aprēķināt ar nodokli apliekamo pakalpojuma sniegšanas apmēru uz dienas vienotas likmes pamata, nevis zaudēt tiesības atskaitīt PVN par transportlīdzekļa pirkuma izmaksām. (5) Tomēr šī vienkāršotā aprēķina metode ir piemērojama tikai, lietojot transportlīdzekli ar saimniecisko darbību nesaistītām vajadzībām līdz divdesmit dienām katrā kalendārajā gadā, un maksājamā PVN vienotās likmes summa ir DKK 40 par katru ar saimniecisko darbību nesaistīta lietojuma dienu. Šo summu ir noteikusi Dānijas valdība, veicot valsts statistikas datu analīzi. (6) Šis pasākums, kurš attiecas uz vieglajiem kravas automobiļiem, kuru atļautais maksimālais svars nepārsniedz trīs tonnas, vienkāršotu ar PVN saistītos pienākumus nodokļa maksātājiem, kas transportlīdzekli, kurš reģistrēts izmantošanai saimnieciskās darbības vajadzībām, dažreiz lieto ar saimniecisko darbību nesaistītām vajadzībām. Tomēr nodokļa maksātājs varētu joprojām izvēlēties reģistrēt savu transportlīdzekli izmantošanai gan saimnieciskām, gan personīgām vajadzībām un zaudēt tiesības atskaitīt PVN par vieglā kravas automobiļa pirkšanu, un nemaksāt dienas maksu par privātu lietojumu. (7) Tāda pasākuma ieviešana, kas nodrošina, ka nodokļa maksātājam, kas transportlīdzekli, kurš reģistrēts izmantošanai saimnieciskās darbības vajadzībām, dažreiz lieto ar saimniecisko darbību nesaistītām vajadzībām, netiek atņemtas tiesības pilnībā atskaitīt priekšnodokli par minēto transportlīdzekli, atbilstu vispārējiem noteikumiem par atskaitīšanu, kas noteikti Direktīvā 2006/112/EK. (8) Atļaujai vajadzētu būt spēkā ierobežotu laikposmu, un tāpēc tai būtu jāzaudē spēks 2014. gada 31. decembrī. Ņemot vērā līdz minētajam datumam gūto pieredzi, būtu jānovērtē, vai atkāpe joprojām ir pamatota. (9) Pasākums neietekmēs Eiropas Savienības pašu resursus, ko veido pievienotās vērtības nodoklis, IR PIEŅĒMUSI ŠO LĒMUMU. 1. pants Ja nodokļa maksātājs savām privātajām vai sava personāla, vai, plašākā nozīmē, ar savu saimniecisko darbību nesaistītām vajadzībām lieto vieglo kravas automobili, kurš ir reģistrēts izmantošanai tikai saimnieciskās darbības vajadzībām, Dānijai ir tiesības, atkāpjoties no Direktīvas 2006/112/EK 75. panta, noteikt ar nodokli apliekamo summu, izmantojot vienoto likmi par katru šāda lietojuma dienu. Pirmajā daļā minētā vienotā dienas likme ir DKK 40. 2. pants 1. pantā minēto pasākumu piemēro tikai vieglajiem kravas automobiļiem, kuru atļautais maksimālais kopējais svars ir trīs tonnas. Šo pasākumu nepiemēro, ja ar saimniecisko darbību nesaistītais lietojums pārsniedz divdesmit dienas kalendārajā gadā. 3. pants Šis lēmums zaudē spēku 2014. gada 31. decembrī. 4. pants Šis lēmums ir adresēts Dānijas Karalistei. Briselē, Padomes vārdā — priekšsēdētājs [1] OV L 347, 11.12.2006., 1. lpp. [2] OV L 347, 11.12.2006., 1. lpp.